RETTEN FOR EU-PERSONALESAGERS KENDELSE

(Tredje Afdeling)

5. marts 2014

Sag F-77/13

DC

mod

Den Europæiske Politienhed (Europol)

»Personalesag – Europols ansatte – invaliditet – invaliditetsydelse – beregning af renter – erstatningskrav – åbenbart, at sagen må afvises«

Angående: Søgsmål anlagt i henhold til artikel 270 TEUF, hvorunder DC i det væsentligste har nedlagt påstand om, at Den Europæiske Politienhed (Europol) tilpligtes at betale ham de renter, som angiveligt skyldes vedrørende de beløb, der blev udbetalt som følge af hans vedvarende, delvise invaliditet.

Udfald: Sagen afvises. DC bærer sine egne omkostninger og betaler Den Europæiske Politienheds omkostninger.

Sammendrag

1. Retslig procedure – antagelse til realitetsbehandling – fremsættelse af en formalitetsindsigelse – retsinstansens adgang til at afsige en kendelse i henhold til artikel 76 i Personalerettens procesreglement

(Personalerettens procesreglement, art. 76 og 78)

2. Tjenestemænd – social sikring – forsikring mod ulykker og erhvervssygdomme – invaliditetsydelse på grund af ulykke – en ansat i Europols forkerte behandling af sagen – påstand om morarenter – gældende ordning

(Tjenestemandsvedtægten, art. 57)

3. Tjenestemandssager – akt, der indeholder et klagepunkt – begreb – informativ opgørelse over de beløb, der skyldes sagsøgeren som følge af hans invaliditet – ikke omfattet

(Tjenestemandsvedtægten, art. 57)

4. Tjenestemandssager – forudgående administrativ klage – søgsmål anlagt før udløbet af fristen for besvarelse af klagen – afvisning

(Tjenestemandsvedtægten, art. 90 og 9; vedtægten for Europols personale, art. 93, stk. 2)

1. Selv når den sagsøgte i medfør af artikel 78 i Personalerettens procesreglement ved særskilt processkrift har fremsat en formalitetsindsigelse, og sagsøgeren har afgivet indlæg vedrørende denne indsigelse, har Personaleretten, hvis det er åbenbart, at sagen skal afvises, adgang til at afsige en kendelse i henhold til procesreglementets artikel 76.

(jf. præmis 27)

Henvisning til:

Personaleretten: 30. oktober 2008, sag F-48/08, Ortega Serrano mod Kommissionen, præmis 23

2. Der skal tages hensyn til en påstand om udbetaling af morarenter af det engangsbeløb, der udbetales i henhold til artikel 57 i vedtægten for ansatte i Europol, som fremsættes af en ansat i Europol til erstatning af de fejl, som Europol begik i forbindelse med behandlingen af hans invaliditetssag, og af den forsinkelse, som fulgte heraf, og fremsættelsen af erstatningspåstande, som følger den almindelige ordning, som gennemførelsen af erstatningsansvaret uden for kontrakt er underlagt.

(jf. præmis 30)

Henvisning til:

Retten i Første Instans: 15. december 1999, sag T-300/97, Latino mod Kommissionen, præmis 99

3. En opgørelse over de beløb, der skyldes som følge af en ansat i Europols vedvarende, delvise invaliditet i henhold til artikel 57 i vedtægten for ansatte i Europol, som er rent informativ og præsenteret i form af en enkelt tabel fra en myndighed, med hensyn til hvilken det ikke er godtgjort, at den handlede på vegne af Europols direktør, kan rent faktisk ikke anses for en bebyrdende retsakt, der kan ændre den nævnte ansattes retsstilling væsentligt.

(jf. præmis 37)

4. I overensstemmelse med bestemmelserne i artikel 93, stk. 2, i vedtægten for de ansatte i Europol kan et søgsmål kun antages til realitetsbehandling, hvis, bl.a., klagen over den afgørelse, som sagsøgeren har påstået annulleret, forudgående har været genstand for en stiltiende eller udtrykkelig afgørelse om afvisning, således at et søgsmål anlagt før vedtagelsen eller fremkomsten af en sådan afgørelse er anlagt for tidligt og, som sådant, må afvises fra realitetsbehandling.

(jf. præmis 39)

Henvisning til:

Retten i Første Instans: 7. februar 1991, forenede sager T-18/89 og T-24/89, Tagaras mod Domstolen, præmis 50 og 51